C 152/72
EL
Επίσημη Εφημερίδα της Ευρωπαϊκής Ένωσης
6.4.2022
III (Προπαρασκευαστικές πράξεις)
ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ 565Η ΣΥΝΟΔΟΣ ΟΛΟΜΕΛΕΙΑΣ ΤΗΣ ΕΟΚΕ – INTERACTIO, 8.12.2021 - 9.12.2021
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Έγγραφο καθοδήγησης της Ευρωπαϊκής Επιτροπής σχετικά με την ενίσχυση του κώδικα δεοντολογίας για την παραπληροφόρηση» [COM(2021) 262 final] (2022/C 152/11)
Εισηγητής: ο κ.
Thierry LIBAERT
Διαβούλευση
Ευρωπαϊκή Επιτροπή, 1.7.2021
Νομική βάση
Άρθρο 304 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Ενιαία αγορά, παραγωγή και κατανάλωση
Υιοθετήθηκε από το τμήμα
18.11.2021
Υιοθετήθηκε από την ολομέλεια
9.12.2021
Σύνοδος ολομέλειας αριθ.
565
Αποτέλεσμα της ψηφοφορίας (υπέρ/κατά/αποχές)
198/3/6
1.
Συμπεράσματα και συστάσεις 1.1.
Η Ευρωπαϊκή Οικονομική και Κοινωνική Επιτροπή (ΕΟΚΕ) αναγνωρίζει τόσο την ποιότητα της καθοδήγησης με στόχο την ενίσχυση του ευρωπαϊκού κώδικα δεοντολογίας για την παραπληροφόρηση όσο και την αποφασιστικότητα της Ευρωπαϊκής Επιτροπής να βελτιώνει συνεχώς τη δράση της κατά της παραπληροφόρησης.
1.2. Η ΕΟΚΕ συνιστά στην Ευρωπαϊκή Επιτροπή να διασφαλίζει πάντα ότι η καταπολέμηση της παραπληροφόρησης δεν μπορεί να αποτελεί πρόσχημα για τον περιορισμό των ελευθεριών των πολιτών και ιδίως της ελευθερίας της έκφρασης.
1.3. Η ΕΟΚΕ συνιστά να δοθεί ιδιαιτέρως προτεραιότητα στις δράσεις για την καταπολέμηση της παραπληροφόρησης με σκοπό, κυρίως, την αντιμετώπιση της εμφάνισης της παραπληροφόρησης και όχι τον έλεγχο του περιεχομένου της.
Αυτό ενθαρρύνει μια πιο προορατική και πιο ενεργητική στάση, η οποία απαιτεί περισσότερους πόρους, ιδίως σε δεξιότητες.
1.4. Η ΕΟΚΕ επικροτεί την έμφαση που δίνει η Επιτροπή στην καταπολέμηση της δημιουργίας εσόδων από την παραπληροφόρηση.
Συνιστά, εκτός από τις εθελοντικές δεσμεύσεις των παραγόντων της επιγραμμικής διαφήμισης, να εξετάσει η Επιτροπή μια σειρά περισσότερο δεσμευτικών οικονομικών, νομικών ή χρηματοδοτικών μέσων.
1.5. Η ΕΟΚΕ συνιστά να συνεχιστούν αδιάλειπτα και αποφασιστικά οι συζητήσεις με τις ψηφιακές πλατφόρμες, ειδικότερα με σκοπό την αποσαφήνιση και την προώθηση των μεθοδολογιών επεξεργασίας των πληροφοριών.
Τούτο αφορά ιδιαίτερα το Facebook, κυρίως επειδή το 78 % του πληθυσμού της ΕΕ, δηλαδή περισσότεροι από 300 εκατομμύρια Ευρωπαίοι, είναι χρήστες του.